Foilsiú teachtaireachta maidir le formheas ar leasú caighdeánach ar shonraíocht táirge ainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 75/06)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LEIS AN bhFORMHEAS AR LEASÚ CAIGHDEÁNACH

“ Grignolino del Monferrato Casalese ”

PDO-IT-A1187-AM02

Dáta na teachtaireachta: 22 Samhain 2021

TUAIRISC AR AN LEASÚ FORMHEASTA AGUS NA CÚISEANNA ATÁ LEIS

1. Na téarmaí Riserva, Vigna agus Riserva Vigna a chur isteach

Tuairisc:

Cuireadh na téarmaí Riserva, Vigna agus Riserva Vigna leis an gcineál fíona “Grignolino del Monferrato Casalese” Rosso [dearg], a bhí ann cheana féin.

Cúiseanna:

Cuireadh an téarma riserva isteach chun beocht nua a chur sa sonrúchán tionscnaimh sin, agus béim á cur ar an leagan “sofaisticiúil agus aibí” den fhíon, a raibh ardcháil air san am a chuaigh thart. Thairis sin, le hanailísí ar an gcineál fíona sin, léirítear an struchtúr saibhir agus an acmhainneacht aosaithe atá ann.

Codanna a ndéanann an leasú difear dóibh: gach Airteagal den tsonraíocht táirge; na ranna “Tuairisc ar na fíonta”, “Táirgeacht uasta” agus “Nasc leis an limistéar geografach” den doiciméad aonair.

2. Leasú ar mheascán na gcineálacha fíonchaor

Tuairisc:

Cuireadh “Grignolino íosmhéid 95 % agus Freisa agus Barbera, leo féin nó le chéile, uasmhéid 5 %” in ionad “Grignolino íosmhéid 90 % agus Freisa uasmhéid 10 %”.

Cúiseanna:

Le roinnt blianta anuas, is gnáthchleachtas é cineál fíniúna amháin a chur sna fíonghoirt. Ní haon eisceacht ón treocht sin é Grignolino, agus is é an cineál fíniúna sin amháin a fhaightear ar bheagnach gach fíonghort sa dúiche. Mar sin féin, de dheasca a fhorleithne atá galair ar nós Mal dell’Esca agus Flavescenza Dorata, ar cúis iad le líon áirithe teipeanna gach bliain, faightear céatadáin bheaga de Barbera agus/nó de Freisa ar fhíonghoirt na dúiche, céatadáin nach sáraíonn 5 % den iomlán, ós rud é gur fearr is féidir leo dul in iomaíocht le plandaí fásta, ach thar aon rud eile, de bharr a oiriúnaí atá siad don fhíonóireacht i dteannta fhíonchaora Grignolino.

Codanna a ndéanann an leasú difear dóibh: Airteagal 2 den tsonraíocht táirge; an roinn “Nasc leis an limistéar geografach” sa doiciméad aonair.

3. Athrú ar an limistéar táirgthe

Tuairisc:

Rinneadh an limistéar táirgthe a leathnú de bheagán ós rud é go ndearnadh bardas Cuccaro Monferrato a chumasc le bardas eile agus gur athraíodh a ainm go Lu e Cuccaro Monferrato.

Cúiseanna:

Ó mhí Feabhra 2019, rinneadh bardas Lu agus bardas Cuccaro Monferrato a chumasc in aon bhardas amháin ar a dtugtar Lu e Cuccaro Monferrato.

Maidir le Lu Monferrato, atá taobh le teorainneacha thoir theas na dúiche, ní cosúil go raibh bonn cirt lena fhágáil amach as an áireamh nuair a bunaíodh limistéar táirgthe an DOC (STFC) in 1974; ós rud é, nach amháin go bhfuil an chríoch in aice leis an gcuid eile den dúiche, ach go bhfuil sí mar an gcéanna léi ar gach bealach: ó thaobh na geomoirfeolaíochta, na liteolaíochta agus na haeráide de. Tá fíonchaora agus fíonta Grignolino á dtáirgeadh in Lu Monferrato le fada an lá, rud a léirítear go tréan le sonraí stairiúla. Dá bhrí sin, cinneadh ainm an bhardais nua a úsáid chun cúiteamh a dhéanamh ar easpa ainm Lu Monferrato sa leagan den tsonraíocht táirge a bhí ann roimhe seo. Mar sin, is críoch bheag í a bhfuil saintréithe ithreach aici atá cosúil le saintréithe ithreach an limistéir táirgthe.

Codanna a ndéanann an leasú difear dóibh: Airteagal 3 den tsonraíocht táirge; an roinn “Nasc leis an limistéar geografach sainithe” den doiciméad aonair.

4. An táirgeacht agus an neart alcóil nádúrtha íosta de réir toirte a athbhreithniú agus a chur i bhfeidhm

Tuairisc:

Rinneadh athbhreithniú ar an táirgeacht agus ar an neart alcóil nádúrtha íosta de réir toirte i gcás an chineáil fíona Grignolino del Monferrato Casalese

Cúiseanna:

Tar éis breithniú a dhéanamh ar na sonraí táirgthe agus ar na hanailísí táirgí a bhaineann leis an tréimhse 5 bliana a chuaigh thart, meastar go bhfuil gá leis an leasú, agus na hathruithe ar dhálaí aimsire á gcur san áireamh freisin, arb athruithe iad a fhágann méadú nádúrtha ar an gcion siúcra. Tá an táirgeacht fíonchaor in aghaidh an heicteáir sách íseal freisin, agus fágann an táirgeacht in aghaidh an heicteáir agus an táirgeacht phróiseála le chéile go dtáirgtear 4 500 lítear d’fhíon Grignolino del Monferrato Casalese in aghaidh an heicteáir, táirgeacht ar an gcéad dul síos atá ar an gceann is ísle ar fud Phíodmant, agus ar an dara dul síos nach léirítear fírinne na táirgeachta inti. Ós rud é nach mbíonn strus maidir le huisce ar ithreacha Monferrato Casalese ar aon chuma, mar gheall ar an gcion measartha ard siolta agus chré iontu, is cinnte nach bhféadfadh an táirgeacht iarbhír in aghaidh an heicteáir agus an táirgeacht iarbhír fíonchaora-fíon a bheith níos ísle ná a moltar sa leasú ar an tsonraíocht, dá bhrí sin moltar í a choigeartú.

Codanna a ndéanann an leasú difear dóibh: Airteagal 4 den tsonraíocht táirge; na ranna “Cleachtais fíonóireachta - Táirgeacht uasta” den doiciméad aonair.

5. Caighdeáin fíonsaothraithe agus fíonóireachta.

Tuairisc:

Tugadh sonrú níos mine ar choinníollacha fáis na bhfíonghort (ithreacha, suíomh, nochtadh, dlús plandaithe, foirmeacha traenála fíniúnacha agus córais bhearrtha).

Cúiseanna:

Rinneadh athbhreithniú ar leagan amach an téacs iomláin chun é a chur i gcomhréir leis an mbealach ar a dtarraingítear sonraíochtaí nua suas. Ní dhearnadh aon athrú ar an méid a bhí sa bhunleagan cheana féin. Sonraíodh na caighdeáin fíonóireachta i gcás na gcineálacha fíona nua agus cuireadh feabhas ar leagan amach na gcineálacha a bhí ann cheana féin.

Codanna a ndéanann an leasú difear dóibh: Airteagail 4 agus 5 sa tsonraíocht táirge.

6. Leathnú ar an limistéar fíonóireachta, próiseála agus aosaithe

Tuairisc:

Leathnaíodh an limistéar fíonóireachta, próiseála agus aosaithe chun na bardais seo a leanas de chúige Asti a áireamh ann: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza e Montiglio Monferrato agus Robella d’Asti.

Cúiseanna:

Áirítear i gcríoch Basso Monferrato [Monferrato Íseal] an chuid thuaidh de chúigí reatha Alessandria agus Asti, agus is féidir breathnú uirthi mar chríoch aonchineálach. Tráth dá raibh, d’áirítí i gcúige Alessandria cuid mhór de bhardais thuaisceart Asti, go dtí 1935 nuair a bunaíodh cúige Asti le Foraithne Ríoga (áirítear fós i nDeoise Casale Monferrato an chuid sin de chúige Asti atá ina cuid de Basso Monferrato). Go bunúsach, bhí limistéar aonchineálach roinnte in dá chuid mar gheall ar theorainn riaracháin. D’fhág sé sin go mbíodh gabháltais á stiúradh i mbardais de chuid chúige Asti agus a bhfíonghoirt i gcúige Alessandria, nó a mhalairt, rud a chuir, go bunúsach, oibleagáid orthu sonrúchán na háite eile a úsáid. Is é is cuspóir don leasú sin ciorcal bardas de chuid chúige Asti a áireamh sa limistéar fíonóireachta, leasú lena bhféadfaidh gabháltais atá suite thar theorainn Alessandria fíon a dhéanamh arís as fíonchaora a tháirgtear sa limistéar táirgthe.

Codanna a ndéanann an leasú difear dóibh: Airteagal 5 den tsonraíocht táirge; an roinn “Coinníollacha eile” den doiciméad aonair.

7. Leasú ar na saintréithe tomhaltais i gcás an chineáil fíona “Grignolino del Monferrato Casalese”

Tuairisc:

Leasaíodh na saintréithe tomhaltais i gcás an chineáil fíona “Grignolino del Monferrato Casalese” agus cuireadh tuairisceoirí isteach i gcás na gcineálacha fíona nua riserva agus vigna.

Cúiseanna:

Le hanailís ar na fíonta le 5 bliana anuas, léiríodh gur ghá leasuithe a dhéanamh ar na paraiméadair maidir leis na táirgí a scaoileadh lena dtomhailt agus, go háirithe, an neart alcóil iomlán íosta de réir toirte a mhéadú ó 11.00 % go 12.00 %, agus an aigéadacht iomlán íosta a laghdú ó 5.5 g/l go 4.5 g/l. Tá cuid de na paraiméadair níos sriantaí i gcás na gcineálacha fíona nua riserva agus vigna.

Codanna a ndéanann an leasú difear dóibh: Airteagal 6 den tsonraíocht táirge; an roinn “Tuairisc ar na fíonta” sa doiciméad aonair.

8. Pacáistiú agus lipéadú

Tuairisc:

Leagadh síos forálacha áirithe maidir le lipéadú, agus cuireadh modhanna pacáistithe agus córais séalaithe isteach.

Cúiseanna:

Bhí na forálacha maidir le pacáistiú in easnamh ar an leagan den tsonraíocht táirge a bhí ann roimhe seo, ach tarraingíodh suas iad agus a cuireadh isteach iad leis an leasú seo.

Codanna a ndéanann an leasú difear dóibh: Airteagal 7 den tsonraíocht táirge.

9. Nasc leis an timpeallacht

Tuairisc:

Tugadh an t-airteagal maidir leis an nasc leis an limistéar geografach cothrom le dáta.

Cúiseanna:

Rinneadh athbhreithniú ar mhír, bunaithe ar na leasuithe a rinneadh.

Codanna a ndéanann an leasú difear dóibh: Airteagal 8 den tsonraíocht táirge; an roinn “Nasc leis an timpeallacht” den doiciméad aonair.

10. An tAirteagal maidir leis an gcomhlacht rialúcháin a thabhairt cothrom le dáta

Tuairisc:

Tugadh an tAirteagal maidir leis an gcomhlacht rialúcháin cothrom le dáta

Cúiseanna:

Rinneadh tagairtí dlíthiúla áirithe a choigeartú.

Codanna a ndéanann an leasú difear dóibh: Airteagal 10 den tsonraíocht táirge.

DOICIMÉAD AONAIR

1. Ainm an táirge

Grignolino del Monferrato Casalese

2. Cineál an táisc gheografaigh

STFC - Sonrúchán tionscnaimh faoi chosaint

3. Catagóirí na dtáirgí fíniúna

1. Fíon

4. Tuairisc ar na fíonta

1. Grignolino del Monferrato Casalese

TUAIRISC THÉACSÚIL ACHOMAIR

Is fíon dearg é Grignolino del Monferrato Casalese a fhaightear ó fhíonóireacht fhíonchaora Grignolino, ar cineál fíniúna de bhunadh limistéar Monferrato Casalese é, arb é an ghnáthóg idéalach é chun a shaintréithe a léiriú ar an mbealach is fearr. Is fíon é ar a mbíonn dath dearg an rúibín – de dhéine éagsúil agus rud beag oráiste. Bíonn dea-bholadh éadrom air, mar aon le blas tirim, deas searbh agus beagáinín tainneach, a mbaineann iarbhlas ar leith leis.

Neart alcóil iomlán íosta de réir toirte: 12.00 %.

Eastóscán íosta saor ó shiúcra: 18.00 g/l.

Aon pharaiméadar anailíseach nach dtaispeántar sa ghreille thíos, comhlíonann sé na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iarbhír íosta (% de réir toirte) Aigéadacht iomlán íosta 4.5 gram in aghaidh an lítir a shloinntear mar aigéad tartarach Aigéadacht luaineach uasta (ina milleachoibhéis in aghaidh an lítir) Iomlán uasta dé-ocsaíde sulfair (ina mhilleagraim in aghaidh an lítir)

2. Grignolino del Monferrato Casalese Riserva

TUAIRISC THÉACSÚIL ACHOMAIR

Bíonn dath air atá idir dath dearg an rúibín agus dath an ghairnéid – mar aon le píosa beag oráiste. Dea-bholadh éadrom ar leith, mar aon le nótaí spíosracha, a bhíonn air. Bíonn blas tirim, deas searbh agus beagáinín tainneach air, a mbaineann iarbhlas ar leith leis.

Neart alcóil iomlán íosta de réir toirte: 12.50 %;

Eastóscán íosta saor ó shiúcra: 22.00 g/l.

Aon pharaiméadar anailíseach nach dtaispeántar sa ghreille thíos, comhlíonann sé na teorainneacha a leagtar síos sa reachtaíocht náisiúnta agus i reachtaíocht an Aontais.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iarbhír íosta (% de réir toirte) Aigéadacht iomlán íosta 4.5 gram in aghaidh an lítir a shloinntear mar aigéad tartarach Aigéadacht luaineach uasta (ina milleachoibhéis in aghaidh an lítir) Iomlán uasta dé-ocsaíde sulfair (ina mhilleagraim in aghaidh an lítir)

5. Cleachtais fíonóireachta

5.1. Cleachtais fhíoneolaíocha shonracha

—

5.2. Táirgeacht uasta:

1. Grignolino del Monferrato Casalese

8 000 cileagram d’fhíonchaora in aghaidh an heicteáir

6. Limistéar geografach sainithe

An limistéar táirgthe le haghaidh fíonchaora a fhéadfar a úsáid chun fíonta a tháirgeadh faoi STFC “Grignolino del Monferrato Casalese”, áirítear ann na bardais seo a leanas de chúige Alessandria:

Alfiano Natta, Altavilla Monferrato, Camagna Monferrato, Camino, Casale Monferrato (cé is moite den chuid ar bhruach clé na Pó), Castelletto Merli, Cella Monte, Cereseto, Cerrina Monferrato, Coniolo (cé is moite den chuid ar bhruach clé na Pó), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati, Villamiroglio.

7. Príomhchineál nó príomhchineálacha fíonchaor

Barbera N.

Freisa N.

Grignolino N.

8. Tuairisc ar an nasc nó ar na naisc

8.1. DOC Grignolino del Monferrato Casalese (STFC)

Is dúiche chnocach é Monferrato Casalese nó Basso Monferrato [Monferrato Íseal], atá suite idir 120 agus 350 méadar os cionn leibhéal na farraige agus ina dtáirgtear fíon an tsonrúcháin tionscnaimh sin. Bíonn tionchar ag na hAlpa agus ag an bhfarraige (thart ar 130 agus 90 km ar shiúl faoi seach) ar aeráid Monferrato, rud a fhágann gur áit fásta fíniúnacha den scoth í. Is ó dhríodar muirí de dhoimhneacht éagsúil a dhíorthaítear ithreacha Monferrato agus an bhuncharraig as a n-eascraíonn siad. Ina theannta Grignolino, féadfaidh suas le 5 % de Freisa agus/nó de Barbera a bheith i meascán na gcineálacha fíonchaor.

Tá nasc idir an mhaitrís alcaileach aolchloiche sin (atá sách gann ar chothaithigh) agus saintréithe na n-ithreacha, agus dá bhrí sin saintréithe fhíon an tsonrúcháin sin, fíon a bhfuil dea-bholadh measartha láidir torthaí air mar gheall ar an terroir ar leith sin.

8.2. DOC Grignolino del Monferrato Casalese Riserva (STFC)

Is dúiche chnocach é Monferrato Casalese nó Basso Monferrato [Monferrato Íseal] atá suite idir 120 agus 350 méadar os cionn leibhéal na farraige ina dtáirgtear fíon an tsonrúcháin tionscnaimh sin. Bíonn tionchar ag na hAlpa agus ag an bhfarraige (thart ar 130 agus 90 km ar shiúl faoi seach) ar aeráid Monferrato, rud a fhágann gur áit fásta fíniúnacha den scoth í. Ina theannta Grignolino, féadfaidh suas le 5 % de Freisa agus/nó de Barbera a bheith i meascán na gcineálacha fíonchaor. Is féidir a rá gurb é Grignolino scoth na gcineálacha fíonchaor de bhunadh Monferrato. Le doiciméid a théann siar go 1248, is féidir láithreacht agus tábhacht an chineáil sin sa dúiche a chruthú. Sna céadta tar éis sin, roghnaigh fíonsaothraithe Monferrato na suímh is fearr agus na tailte is oiriúnaí i gcónaí le haghaidh fhíonghoirt Grignolino

Tá nasc idir maitrís alcaileach aolchloiche na talún in Monferrato (atá sách gann ar chothaithigh) agus saintréithe na n-ithreacha, agus dá bhrí sin saintréithe fhíon an tsonrúcháin sin. I gcás na bhfíonta Riserva, leis an aosú, ardaítear an dea-bholadh éadrom torthaí, dea-bholadh a bhfuil an terroir ar leith ina bhunús leis.

Go dtí na 70í, is éard a bhíodh i bhfíonta an tsonrúcháin tionscnaimh sin Grignolino a dhéantaí a aosú ar feadh thart ar 4 bliana agus a dhírítí ar chliantacht dhílis shofaisticiúil. Is ina dhiaidh sin amháin a tosaíodh ar fhíonta ní b’óige agus ní b’úire a tháirgeadh chun iad a chur in oiriúint do riachtanais an mhargaidh. Leis an gcineál fíona Riserva a chur isteach anois, athbhunaítear an nasc leis an traidisiún táirgthe, mar aon leis an deis na saintréithe orgánaileipteacha a ardú, saintréithe nach dtagann feabhas orthu ach amháin leis an aosú.

9. Coinníollacha fíor-riachtanacha eile (pacáistiú, lipéadú, ceanglais eile)

Maolú ar an táirgeadh sa limistéar geografach sainithe

Creat dlíthiúil:

Reachtaíocht aon Aontais

Cineál an choinníll eile:

Maolú ar an táirgeadh sa limistéar geografach sainaithe

Tuairisc ar an gcoinníoll:

Na hoibríochtaí fíonóireachta, próiseála agus aosaithe fhíonta STFC Grignolino del Monferrato casalese, ní mór iad a dhéanamh laistigh de chríoch riaracháin na mbardas dá dtagraítear sa limistéar geografach sainithe, mar sin féin, féadfar na hoibríochtaí sin a dhéanamh ar fud chúige Alessandria agus i mbardais Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato agus Robella d’Asti i gcúige Asti.

Nasc chuig an tsonraíocht táirge

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) IO L 9, 11.1.2019, lch. 2..